《刘元翁索赋雩都孙氏梅轩》
宋代·张埴

冰天叫镝交西湖，断桥鹤去迷烟芜。
清时水月日入弄，欷嘘三十余年无。
秋声一夜生寥廓，晨门喜堕云吕啄。
江南所少非秀才，谁信泰山今不索。
庭前皴树占百弓，相与岁寒为春风。
嚼烂楚人二十五，对花一笑千愁空。
世间佳境本有数，更有玉堂在何处。
大庾曾长老瞒欺，旁皇不敢窥门户。
主人轩上即送申，飞香射影到幅巾。
雪龙背上暗摸索，何如满身也带梨花树下云。

作者简介：张埴，字养直，号泸滨，吉水（今属江西）人。早游湖湘间，有诗名。理宗开庆元年（一二五九），赵葵为江东西安抚使，欲荐之，力辞不就。著有《情性集》，已佚。清光绪《吉水县志》卷三七有传。　张埴诗，据《永乐大典》、《诗渊》所录，编为一卷。